Stepi
Stepi (arī Kalnaine, agrāk arī Luteri) ir ciems Valkas novada Zvārtavas pagastā, pagasta centrs. Atrodas pagasta dienvidrietumu daļā Stepupes krastā pie autoceļa P23 36 km no novada domes Valkā un 165 km no Rīgas. Apdzīvotā vieta izveidojusies netālu no bijušās Luturmuižas (Adsel-Luthershof) centra pie Luturskolas un Stepju mājām. Izauguši padomju gados kā kolhoza «Kalnājs» (vēlāk — «Gauja») ciemats (Kalnaine). Stepos atrodas pagasta pārvalde (Luturskolā), tautas nams, bibliotēka, Zvārtavas pasta nodaļa, veikals.